Srpska vlast u odluci promene politike prema migrantima
Premijer Srbije Aleksandar Vučić potpisao je danas sa direktorom Banke za razvoj Saveta Evrope, Rolfom Venzelomo, ugovor o dodeli bespovratnih sredstava u visini od 755.000 evra namenjenih izbeglicama i migrantima.
To je nastavak pomoći od 2,5 miliona evra koje je Banka za razvoj već implementirala, a koja dolazi u trenutku kada Srbija pokušava da nađe nove modele i rešenja gorućeg problema sve većeg broja migranata koji stižu sa Bliskog istoka i iz Azije. Da se vlada u Beogradu nalazi na prekretnici i pred velikom odlukom kako postupati nadalje u borbi sa migrantskom krizom, govori i jučerašnja izjava Ministra za rad, zapošljavanje, boračka i socijalna pitanja, Aleksandra Vulina, da su "možda i barijere ili postavljanje određenih prepreka jedno od rešenja da se smanji broj migranata." Vučić je u okviru svoje trodnevne posete Francuskoj odbacio ovu ideju i upozorio da rešenje treba tražiti na južnoj granici Evropske unije. On je rekao da zidovi i ograde nisu potrebne, niti da je to dobro rešenje za bilo koga, ali da ne bi trebalo da dođe do situacije u kojoj će Srbija reći da ne može više nijedan migrant da uđe na teritoriju naše zemlje. “To mora da reši EU na svojim granicama. Ne može Srbija da bude prva i poslednja odbrana Evrope. To neko mora da reši na granicama Grčke i Bugarske, to su zemlje Evropske unije”, izjavio je Vučić. Da li će se Srbija odlučiti da promeni politiku prema migrantima koju je do sada sprovodila, videće se u narednih nekoliko dana prema izjavi potpredsednice Vlade Zorane Mihajlović. "Zvaničan stav Vlade o tome na koji način će Srbija reagovati na migrantsku krizu biće uskoro poznat", rekla je ona i istakla da je Srbija pokazala ozbiljnost i želju da pomogne tim ljudima. Situacija na terenu sa druge strane se intezivira, a pritisak na srpske granice je pojačan zbog dolaska lošeg vremena. Pripadnici zajedničkih snaga Ministarstva unutrašnjih poslova i Vojske Srbije u saradnji sa Policijskom upravom u Vranju presekli su danas još jedan lanac krijumčarenja ljudi i pronašli 71 migranta. "U poslednjih 15 dana porastao je pritisak ilegalnih migranata iz pravca Bugarske, koji u većim grupama pokušavaju da uđu na srpsku teritoriju," rekao je portparol Ministarstva odbrane, kapetan korvete Jovan Krivokapić. On je u izjavi za lokalne medije naveo da je zadatak zajedničkih snaga Vojske Srbije i MUP, koje patroliraju na granicima Bugarske i Makedonije, da spreče ilegalne ulaske i onemoguće krijumčarenje ljudi i da će mešoviti timovi biti spremni da realizuju i nove zadatke, ukoliko to vlada zatraži. Krivokapić je rekao da su od 22. jula do danas zajedničke snage VS i MUP uhvatile 46 krijumčara ilegalnih migranata, a da su u tom istom periodu otrkile više od 7.500 migaranata koji su pokušali ilegalno da pređu granicu iz Bugarske i Makedonije kao i da je najveći broj njih odustao od te namere kada su uočili zajedničke snage.